text: Danfoss klar med flere penge til Sønderjyske
  13 juli 2016 kl. 05.15
  Superligaholdet i det sønderjyske sportsprojekt får fremover også Danfoss-logoet på spilletøjet.  
  Danfoss og Sønderjyske udvider samarbejdet og den store Als-virksomhed bliver nu en del af hovedsponsoratet i superligaklubben.
  Den nye aftale betyder, at når Sønderjyske torsdag møder norske Strømsgodset i den første Europa League kamp, så vil det være Danfoss-logoet, der pryder brystet på spillerne.
  Danfoss bliver også holdets nye rejsesponsor og det betyder, at Sønderjyske kan benytte sig af Alsie Express, når der venter en udekamp næste uge i Norge
  -Først og fremmest er vi utrolig stolte over den tillid, som Danfoss viser os i Sønderjyske. Danfoss og Bitten og Mads Clausens Fond er en af forældrene bag landsdelsprojektet og har bakket fantastisk op, siger Sønderjyskes adm. direktør Klaus Rasmussen om den nye aftale.
  Sponsoratet på tøjet er dog delt med de øvrige hovedsponsorer og derfor bliver kampene i superligaen fortsat spillet med Frøs Sparekasse-logoet på brystet.
  Hvor mange penge det drejer sig om, skriver klubben dog ikke noget om
  Danfoss fortsætter også med at være hovedsponsor for Sønderjyske herrehåndbold.
  